‘ভারতের সঙ্গে সম্পর্ক ঠিক করুন’, ট্রাম্পকে চিঠি আইপ্রণেতাদের!

ওয়েব ডেস্ক : মার্কিন প্রেসিডেন্ট ডোনাল্ড ট্রাম্পের (Donald Trump) শুল্কনীতি (Tariffs)! তার জেরে নিজেদের দেশেই সমালোচনার মুখে পড়তে হচ্ছে তাঁকে। এমন পরিস্থিতিতে ভারতের সঙ্গে সম্পর্ক ঠিক করার জন্য ট্রাম্পকে আবেদন জানালেন আইনপ্রণেতারা (Lawmakers)। জানা গিয়েছে, এ নিয়ে মার্কিন প্রেসিডেন্টকে ১৯ জন মার্কিন আইনপ্রণেতা চিঠিও দিয়েছেন।

মার্কিন প্রেসিডেন্টকে পাঠানো ওই চিঠিতে লেখা হয়েছে, ‘আপনার প্রশাসনের সাম্প্রতিক পদক্ষেপগুলি বিশ্বের বৃহত্তম গণতন্ত্রের সঙ্গে সম্পর্কের টানাপোড়েন সৃষ্টি করেছে। যা উভয় দেশের জন্য নেতিবাচক পরিস্থিতি তৈরি করেছে। এই শাস্তিমূলক ব্যবস্থাগুলি ভারতীয় নির্মাতাদের যেমন ক্ষতি করেছে। তেমনই একই সঙ্গে আমেরিকান ভোক্তাদের জন্য বিভিন্ন জিনিসের দাম বাড়িয়েছে। পাশাপাশি আমেরিকান কোম্পানিগুলির উপর নির্ভরশীল জটিল সরবরাহ শৃঙ্খলগুলিকে ক্ষতিগ্রস্ত করেছে।’

আরও খবর : অবশেষে থামতে চলেছে ইজরায়েল-হামাস সংঘর্ষ!

প্রসঙ্গত, গত অগাস্টে ভারতের (India) উপর শুল্ক (Tariff) চাপিয়েছে আমেরিকা (America)। ট্রাম্প নিজের সোশাল মিডিয়া ট্রুথ সোশালে জানিয়েছিলেন, রাশিয়া থেকে তেল কেনার জন্য এই শুল্ক চাপানো হচ্ছে। তবে তাঁর ট্রেজারি সেক্রেটারি জানিয়েছিলেন, শুধু রুশ তেল নয়, বাণিজ্যচুক্তি নিয়ে দেরি করার কারণে এই শুল্ক চাপানো হয়েছে। এই পরিস্থিতিতে ভারতের পাশে দাঁড়িয়ে মার্কিন প্রেসিডেন্টকে চিঠি দিলেন ডেমোক্র্যাট নেতারা।

অন্যদিকে, ভারতের (India) ও আমেরিকার (America) মধ্যে দীর্ঘসময় ধরে বাণিজ্যচুক্তি নিয়ে আলোচনা চলছে। কিন্তু এখনও পর্যন্ত সেই চুক্তি হয়ে ওঠেনি। এর অন্যতম কারণ হল, আমেরিকা নিজেদের কৃষিপণ্য, মৎস্য এবং ডেয়ারি পণ্যের জন্য ভারতীয় বাজারকে উন্মুক্ত করতে চাইছে। কিন্তু তাতে রাজি নয় নয়াদিল্লি। ফলে দু’দেশের মধ্যে বাণিজ্য চুক্তি আটকে রয়েছে। তার মধ্যে ভারতের উপর শুল্ক নিয়েও ট্রাম্পের সমালোচনা শুরু হয়েছে। এই পরিস্থিতিতে ভারতের সঙ্গে সম্পর্ক ঠিক করার জন্য তাঁকে চিঠি দিলেন আইনপ্রণেতারা। তবে ট্রাম্পের তরফে এ নিয়ে এখনও কিছু জানানো হয়নি।