ভারতীয় পণ্যে শুল্ক কমাচ্ছে ট্রাম্প প্রশাসন!

ওয়েব ডেস্ক : রাশিয়া থেকে তেল কেনার কারণে ভারতের উপর ২৫ শতাংশ শুল্ক চাপিয়েছিলেন মার্কিন প্রেসিডেন্ট ডোনাল্ড ট্রাম্প (Donald Trump)। তবে সেই শুল্ক এবার সরাতে চলেছে ট্রাম্প প্রশাসন। এ নিয়ে সুৎজারল্যান্ডে দাভোসে বিশ্ব অর্থনৈতিক ফোরামে মার্কিন ট্রেজারি সচিব স্কট বেসেন্ট বলেছেন, ‘রাশিয়া থেকে তেল আমদানির জন্য ভারতের উপর ২৫ শতাংশ শুল্ক চাপানো হয়েছিল। কিন্তু সেই তেল কেনা বন্ধ করে দিয়েছে নয়াদিল্লি। কিন্তু এখনও অধিক শুল্ক রয়েছে ভারতের উপর। তা এবার কমানো যেতে পারে।’

সম্প্রতি সুইৎজারল্যান্ডের এই ফোরাম থেকে মার্কিন প্রেসিডেন্ট ভারতের সঙ্গে সুসম্পর্কের কথা বলেছিলেন। এমনকি প্রধানমন্ত্রী নরেন্দ্র মোদির (Narendra Modi) প্রশংসাও করেছিলেন তিনি। ট্রাম্প বলেছিলেন, ‘মোদির সঙ্গে আমার ভালো সম্পর্ক রয়েছে। তিনি একজন দারুণ নেতা। আমি তাঁকে শ্রদ্ধা করি। ভারতের সঙ্গে দ্রুত বাণিজ্যচুক্তি সম্পন্ন হবে।’ ট্রাম্পের এমন মন্তব্যের পর আশার আলো দেখছিলেন কূটনীতিকরা। তার পরে মার্কিন ট্রেজারি সচিবের এমন মন্তব্য নতুন করে একাধিক প্রশ্ন তুলে দিয়েছে।

আরও খবর : ফের বিপুল কর্মী ছাঁটাইয়ের পথে Amazon!

প্রসঙ্গত, রাশিয়া থেকে তেল কেনার শাস্তি হিসাবে ভারতের উপর ২৫ শতাংশ শুল্ক চাপিয়েছিলেন ডোনাল্ড ট্রাম্প। অন্যদিকে বাণিজ্য চুক্তি না হওয়ার করাণেও ২৫ শতাংশ (Tariffs) শুল্ক চাপানো হয়েছিল। তবে আমেরিকার সঙ্গে বাণিজ্যচুক্তির অন্যতম শর্ত ছিল রাশিয়া থেকে তেল কেনা যাবে না। তবে নয়া দিল্লির তরফে বার বার জানানো হয়েছিল, দেশের নাগরিকদের কথা ভেবে সরকার সিদ্ধান্ত নেবে।

অন্যদিকে, রাশিয়া-ইউক্রেন যুদ্ধ শুরু হওয়ার পর রুশ তেলের উপর নিষেধাজ্ঞা জারি করেছিল আমেরিকা। কিন্তু তেল বিক্রি অব্যাহত রাখতে তেলে বড় ছাড় দিয়েছিল মস্কো। তার পরেই রাশিয়া থেকে তেল কেনার পরিমান অনেকটাই বাড়ায় নয়াদিল্লি। চিনের পর ভারতই রুশ তেলের দ্বিতীয় বৃহত্তম আমদানিকারক। আমেরিকার অভিযোগ ছিল, তেল বিক্রি করার টাকা যুদ্ধে ব্যবহার করছে রাশিয়া। কিন্তু এসব করেও যুদ্ধ থামাতে ব্যর্থ হয়েছেন ট্রাম্প। গত ডিসেম্বরে ভারত সফরে এসেছিলেন রাশিয়ার প্রেসিডেন্ট ভ্লাদিমির পুতিন। তিনি দাবি করেছিলেন, রাশিয়া থেকে তেল কেনে আমেরিকা, তাহলে ভারত কেন কিনতে পারবে না? তার পরেই মার্কিন ট্রেজারি সচিব ফোরামে স্কট বেসেন্ট দাবি করলেন, রাশিয়া থেকে তেল কেনা বন্ধ করেছে ভারত। সেই কারণে তাঁদের শুল্ক এবার কমানো যেতে পারে।